
Τη Δευτέρα 2 Μαρτίου 2015, παρουσιάστηκε, στο Σπίτι της Κύπρου, ο τόμος Το αρχαίο θέατρο και η Κύπρος, που εκδόθηκε από το Πολιτιστικό Ίδρυμα Τραπέζης Κύπρου. Πρόκειται για τη δημοσίευση των πρακτικών του ομώνυμου συμποσίου, που συνδιοργανώθηκε, στις 19 και 20 Νοεμβρίου 2011, από το Πολιτιστικό Ίδρυμα Τραπέζης Κύπρου σε συνεργασία με την Ερευνητική Μονάδα Αρχαιολογίας του Πανεπιστημίου Κύπρου, το Μεταπτυχιακό Πρόγραμμα Θεατρικών Σπουδών του Ανοικτού Πανεπιστημίου Κύπρου, το Τμήμα Κλασικών Σπουδών του Πανεπιστημίου Κύπρου και τον Θεατρικό Οργανισμό Κύπρου.
Την επιμέλεια της έκδοσης ανέλαβαν η διδάκτωρ Θεατρολογίας, Επίκουρη Καθηγήτρια στο Τμήμα Προδημοτικής Εκπαίδευσης του Πανεπιστήμιο Frederick κ. Άντρη Κωνσταντίνου και η διδάκτωρ Αρχαίου Δράματος, Έφορος Συλλογών και Παλαιτύπων στο Πολιτιστικό Ίδρυμα της Τραπέζης Κύπρου κ. Ιωάννα Χατζηκωστή.

Την εκδήλωση προλόγισε η Μορφωτικός Σύμβουλος της Πρεσβείας της Κυπριακής  Δημοκρατίας κ. Μαρία Παναγίδου η οποία, αφού αναφέρθηκε στο περιεχόμενο της έκδοσης και στους διακεκριμένους επιστήμονες και επαγγελματίες του θεάτρου  που συμμετείχαν με κείμενά τους σε αυτήν, παρατήρησε ότι ο τόμος αποτελεί μια από τις πλέον συντονισμένες προσπάθειες που έγιναν έως σήμερα για να μελετηθούν πτυχές της θεατρικής δραστηριότητας στην αρχαία Κύπρο αλλά και η πρόσληψη του αρχαίου δράματος στη σύγχρονη θεατρική δημιουργία.
Στον χαιρετισμό που απέστειλε, η Διευθύντρια του Πολιτιστικού Ιδρύματος Τραπέζης Κύπρου, κ. Λευκή Μιχαηλίδου, υπογράμμισε ότι, για κάθε κοινωνία, η δυναμική του θεάτρου δεν είναι πολυτέλεια, είναι ανάγκη, και με αυτή τη λογική το Ίδρυμα αποφάσισε τη διοργάνωση του συμποσίου και την έκδοση των πρακτικών του, τιμώντας, παράλληλα, και δύο από τους πρωτεργάτες του κυπριακού θεάτρου, τον αείμνηστο Παναγιώτη Σέργη και τον Κωστή Κολώτα.
Για το βιβλίο μίλησε ο Καθηγητής του Τμήματος Θεατρικών Σπουδών  του Εθνικού και Καποδιστριακού Πανεπιστημίου Αθηνών κ. Βάλτερ Πούχνερ, ενώ την εισήγηση του Καθηγητή, Προέδρου του Τμήματος Θεατρικών Σπουδών του Εθνικού και Καποδιστριακού Πανεπιστημίου Αθηνών κ. Πλάτωνα Μαυρομούστακου διάβασε η Επίκουρη Καθηγήτρια του Τμήματος κ. Καίτη Διαμαντάκου-Αγάθου.
Ο κ. Πούχνερ, αφού επεσήμανε ότι κατά την τελευταία δεκαετία οι γνώσεις μας για την ιστορία του κυπριακού θεάτρου έχουν εμπλουτιστεί με συστηματικές μελέτες, εξήρε τη σημασία του τόμου, που συλλέγει διάφορα μελετήματα τα οποία ασχολούνται με θέματα από την κλασική φιλολογία έως τη σημερινή θεατρολογία, και εστίασε την παρουσίασή του στο πρώτο μέρος του βιβλίου που έχει σχέση με την αρχαιότητα και τις πρώτες εμφανίσεις έργων στα ρεπερτόρια του 20ου αιώνα.
Στην εισήγησή του ο κ. Μαυρομούστακος διατύπωσε την άποψη ότι καθώς το αρχαίο δράμα αποτελεί διεθνή μεγάλη παρακαταθήκη κειμένων και προβληματισμών μέσω της οποίας ίσως βρίσκει βήμα έκφρασης η ελληνική σύγχρονη έρευνα του θεάτρου και η ελληνική κλασική φιλολογία, … η έκδοση εγγράφεται σε μια προσπάθεια ανάπτυξης διαύλων επικοινωνίας της απομακρυσμένης από το ευρωπαϊκό κέντρο ελληνικής γραφής για το θέατρο, και αποτελεί μια θαυμάσια αρχή για έναν διάλογο ανάμεσα στην κλασσική φιλολογία και τη θεατρολογία που συναντιούνται γύρω από τη ζωντάνια της θεατρικής παράστασης. Συγκρίνοντας δε τις σκηνικές πραγματώσεις του αρχαίου δράματος στην Ελλάδα και την Κύπρο, επεσήμανε την ειδική σχέση του κυπριακού θεάτρου με την αρχαία κωμωδία, ενώ διαπίστωσε ότι στην κυπριακή σκηνή η παραστασιογραφία της αρχαίας τραγωδίας καθορίστηκε όχι από την ανάγκη αναβίωσης, αλλά υπό την εξωκειμενική σχέση του περιεχομένου των αρχαίων έργων με την κυπριακή τραγωδία υπό το πρίσμα των γεγονότων του 1974.
Κατά την αντιφώνησή της η κ. Κωνσταντίνου, αφού ευχαρίστησε το Σπίτι της Κύπρου, τους εισηγητές και όλους όσοι συνέβαλαν στην πραγματοποίηση του συμποσίου και της έκδοσης των πρακτικών του, εξέφρασε την ευχή, ο τόμος να προεκτείνει την επιτυχία του συμποσίου και να αποτελέσει εργαλείο στα χέρια του κοινού και των μελετητών, συνεισφέροντας στ μελέτη της συμβολής της Κύπρου τόσο στο θέατρο της αρχαιότητας όσο και στην πρόληψη του αρχαίου δράματος σήμερα. 

Στη διάρκεια της εκδήλωσης, που πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου, προβλήθηκαν αποσπάσματα από σύγχρονες εκδοχές παραστάσεων αρχαίου δράματος που έγιναν στην Κύπρο.

